# Gaetano Reina

Gaetano "Tom" Reina (Corleone, Sicília, Regne d'Itàlia, 27 de setembre de 1889 - Nova York, Nova York, Estats Units d'Amèrica, 26 de febrer de 1930) fou el cap de la família criminal Reina, una de les cinc organitzacions de la delinqüència organitzada italoamericana a la ciutat de Nova York i que anys després i sota el lideratge de Thomas Lucchese passà a ser coneguda com a família criminal Lucchese.
Reina s'establí com a cap de la seva pròpia organització a raó de l'empresonament, el 1910, de Giuseppe Morello i la posterior desintegració del grup que aquest dirigia. Com a cap criminal del Bronx, Reina aconseguí mantenir-se al marge en diverses hostilitats però acabà sent assassinat a ordres de Giuseppe Masseria el 26 de febrer de 1930.

## Juventut

Nascut el 27 de setembre de 1889 a Corleone, Sicília, fou el tercer fill dels nou que tingué el matrimoni entre Giacomo Reina i Carmela Rumore. A principis de 1906 Reina emigra cap als Estats Units a bord del S.S. Sicilian Prince i s'instal·la a un apartament de 107th Street, Manhattan, Nova York. El mes d'abril d'aquell mateix any es casa amb Angelina Olivieri.

## Etapa criminal

Durant els seus primers anys als Estats Units Gaetano Reina treballà de forma legítima. Una de les empreses que el contractà fou la Columbus Wet Wash Laundry, una tintoreria on treballava juntament amb el seu germà Antonio. L'empresa en qüestió era propietat d'Angelo Gagliano, d'origen sicilià, i molt involucrat en el món de la delinqüència. Es creu que és a partir d'aquesta connexió amb Gagliano que Reina inicia la seva etapa delictiva, coneixent altres immigrants sicilians com Ippolito Greco que, o bé ja tenien un historial delictiu a Sicília o bé s'hi iniciaven, com ell, als Estats Units.
Gràcies a aquestes connexions delictives, Reina entra en contacte amb l'organització criminal dirigida per Giuseppe Morello, un dels primers caps de la delinqüència organitzada a Nova York. La seva progressió dins l'estructura de l'organització va propiciar que, un cop Morello fou detingut i empresonat, molts individus decidissin donar-li suport com a cap criminal. Amb l'empresonament de Morello, l'organització va patir una forta fragmentació i van sorgir nous caps importants com Salvatore D'Aquila o Fortunato Lo Monte. D'altra banda, es creu que Reina passà a dirigir un grup molt més reduit i amb base al Bronx, a més d'aconseguir passar desaparcebut durant la coneguda com a Primera Guerra Mafiosa. Aquest episodi va enfrontar les noves organitzacions de Lo Monte i a D'Aquila que, durant el període entre 1913 a 1915, va acabar amb la vida d'individus propers a Reina com Louis Virzi, Ippolito Greco o el mateix Lo Monte, qui morí tirotejat el 23 de maig de 1914.

### Família criminal Reina

En algun moment de la dècada de 1920 Gaetano Reina s'estableix com un important cap criminal i empresari amb base al Bronx. Alguns membres de la seva organització com Thomas Gagliano (sotscap i mà dreta de Reina) o Thomas Lucchese, esdevindrien importants figures dins el món de la delinqüència organitzada.
L'organització també aconsegueix lliurar-se de les hostilitats iniciades el 1921 i conegudes com a Segona Guerra Mafiosa. No es té massa informació de les activitats en les que s'involucrà la banda però es creu que l'afinitat de Reina amb caps com D'Aquila, Masseria i Morello, a més de no suposar una amenaça en negocis importants com el del licor clandestí durant la Llei Seca, van ajudar-lo a sobreviure.
A finals de la dècada de 1920 i després de l'assassinat de D'Aquila el 10 d'octubre de 1928, la delinqüència organitzada a la ciutat de Nova York estava dominada per cinc famílies o organitzacions diferents. La més nombrosa i important en volum de negoci era dirigida per Giuseppe Masseria, que incloia individus com Giuseppe "Peter" Morello, Charles Luciano, Joe Adonis o Frank Costello, entre d'altres. Una segona família era la dirigida per Manfredi Mineo, aliada de Masseria i que comptava amb individus com Vincent Mangano, Frank Scalise o Albert Anastasia. Ambdues organitzacions tenien diversos negocis i interessos repartits per Manhattan i Brooklyn. El Bronx estava dominat per la família Reina, encapçalada per Gaetano "Tom" Reina, sempre alineada amb les decisions de Masseria. Una quarta família afincada a Brookyn i Staten Island era la dirigida per Joseph Profaci, qui tenia simpatia amb la cinquena i darrera organització, el Clan de Castellammare, afincada a Brooklyn i Manhattan i dirigida per Nicolo Schiro.
Segons el relat de Joseph Bonanno, Reina sentia simpatia pel Clan de Castellammare que, el 1930 va passar a mans de Salvatore Maranzano. Algú dins l'organització de Reina va fer saber a Giuseppe Morello el que Reina pensava i opinava en privat i aquest va dir-ho a Masseria. Fou llavors quan Giuseppe Masseria decidí acabar amb la vida de Reina i instal·lar-hi algú que li fos lleial.

## Mort

El 26 de febrer de 1930 Reina acabava de sortir d'un apartament ubicat al 1521 de Sheridan Avenue acompanyat de la seva amant Maria Ennis quan algú va disparar-li amb una escopeta retallada del calibre 16. Ferit de gravetat, Reina va ser transportat en taxi fins a l'hospital Morrisania del Bronx, on poc després acabà morint. Segons el relat de Luciano, l'autor dels fets fou Vito Genovese, qui actuà sota ordres de Masseria.
L'informe d'autòpsia de Reina destaca les multiples ferides d'arma de foc al braç dret, pit i abdomen i estableix la causa de mort com a homicidi. Gaetano Reina fou enterrat l'1 de març de 1930 al cementiri de Woodlawn, Bronx.
Després de l'assassinat a Reina, Masseria instal·là a Joe Pinzolo com a cap de l'organització però es trobà amb l'oposició silenciosa d'importants individus dins l'antiga família Reina. Aquesta oposició va desembocar en una escissió i conspiració liderada per Thomas Gagliano, qui acabà ordenant l'assassinat de Pinzolo el 9 de setembre de 1930. Un cop mort Pinzolo, Gagliano prengué el lideratge de l'organització i instal·là a Thomas Lucchese com a sotscap.

## Vida personal

Reina va ser un dels primers membres de la seva família en emigrar als Estats Units el 1906. Aquell mateix any es casa amb Angelina Olivieri, una jove que, com Reina, era nascuda a Corleone, Sicília. El matrimoni va tenir 11 fills però dos d'ells, Grazia el 1910 i Giovanni el 1917, van morir poc temps després de néixer.
Durant la seva vida als Estats Units, Reina va adquirir diverses propietats, vivint primer a un apartament de 107th Street a Manhattan, seguidament a un altre apartament al 279E. 101st Street de Manhattan i, finalment, a una mansió al 3183 de Rochambeau Avenue, Bronx.
Tot i l'important rol de Reina dins l'entramat del crim organitzat a Nova York, la seva figura va passar força desaparcebuda. No fou fins després de la seva mort que les autoritats foren coneixedores de les seves activitats criminals. Aquest fet segurament fou degut a que la cara visible de Reina era la d'empresari d'èxit del món de la venda de gel, sector on tenia un control monopolísitc al barri del Bronx.

## Referències

* 1 2 3 Petepiece, Andy. The Lucchese Family: A History of New York's Lucchese Mafia Family (en anglès). Tellwell Talent, 18-03-2022, p. 11. ISBN 978-0228874379.
* ↑ Petepiece, Andy. The Lucchese Family: A History of New York's Lucchese Mafia Family (en anglès). Tellwell Talent, 2022-03-18, p. 14-15. ISBN 978-0-2288-7437-9.
* 1 2 Critchley, David. The origin of organized crime in America: the New York City mafia, 1891-1931 (en anglès). New York: Routledge, 2009, p. 86. ISBN 978-0-415-99030-1.
* 1 2 3 4 5 «Gaetano Reina (1889 - 1930)» (en anglès). WikiTree. [Consulta: 24 març 2024].
* 1 2 Critchley, David. The origin of organized crime in America: the New York City mafia, 1891-1931. New York: Routledge, 2009, p. 88. ISBN 978-0-415-99030-1.
* ↑ Dash, Mike. The First Family: Terror, Extortion, Revenge, Murder, and the Birth of the American Mafia (en anglès). New York: Random House, 2009-08-04, p. 322-323. ISBN 978-1-4000-6722-0.
* ↑ Bonanno, Joseph. A Man of Honor (en anglès). NY: Buccaneer Books, 1983, p. 84-85. ISBN 1-56849-722-9.
* 1 2 Bonanno, Joseph. A Man of Honor (en anglès). NY: Buccaneer Books, 1983, p. 106. ISBN 1-56849-722-9.
* ↑ Warner, Richard «The last word on "The Last Testament"». Informer: Charlie Luciano, 4-2012, pàg. 16.
* ↑ Petepiece, Andy. The Lucchese Family: A History of New York's Lucchese Mafia Family (en anglès). Tellwell Talent, 2022-03-18, p. 18. ISBN 978-0-2288-7437-9.
* 1 2 Petepiece, Andy. The Lucchese Family: A History of New York's Lucchese Mafia Family (en anglès). Tellwell Talent, 2022-03-18, p. 14. ISBN 978-0-2288-7437-9.
* ↑ Critchley, David. The origin of organized crime in America: the New York City mafia, 1891-1931. New York: Routledge, 2009, p. 103. ISBN 978-0-415-99030-1.